CELEX: 32020D0290
Language: hu
Date: 2020-02-28 00:00:00
Title: A Bizottság (EU) 2020/290 végrehajtási határozata (2020. február 28.) az Indiából származó, alakítható öntöttvasból készült csövek behozatalára alkalmazandó kiegyenlítő vám részleges időközi felülvizsgálatának a hatályban lévő intézkedések módosítása nélküli megszüntetéséről

2.3.2020   
               
               
                  HU
               
               
                  Az Európai Unió Hivatalos Lapja
               
               
                  L 61/6
               
            
         A BIZOTTSÁG (EU) 2020/290 VÉGREHAJTÁSI HATÁROZATA
         (2020. február 28.)
         az Indiából származó, alakítható öntöttvasból készült csövek behozatalára alkalmazandó kiegyenlítő vám részleges időközi felülvizsgálatának a hatályban lévő intézkedések módosítása nélküli megszüntetéséről
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az Európai Unióban tagsággal nem rendelkező országokból érkező támogatott behozatallal szembeni védelemről szóló, 2016. június 8-i (EU) 2016/1037 európai parlamenti és tanácsi rendeletre (1) és különösen annak 14. cikke (1) bekezdésére,
         a tagállamok tájékoztatását követően,
         mivel:
         1.   ELJÁRÁS
         
         1.1.   Hatályban levő intézkedések
         
         
                     (1)
                  
                  
                     Az Európai Bizottság (a továbbiakban: Bizottság) az (EU) 2016/387 végrehajtási rendelettel (2) („eredeti rendelet”) végleges kiegyenlítő vámot vetett ki az Indiából származó, alakítható öntöttvasból (más néven gömbgrafitos öntöttvasból) készült csövekre (a továbbiakban: a felülvizsgálat tárgyát képező termék) vonatkozóan.
                  
               
                     (2)
                  
                  
                     A felülvizsgálat tárgyát képező termék emellett az (EU) 2016/1369 végrehajtási rendelettel (3) módosított, az Indiából behozott alakítható öntöttvasból (más néven gömbgrafitos öntöttvasból) készült csövekre vonatkozó végleges dömpingellenes vám kivetéséről szóló (EU) 2016/388 bizottsági végrehajtási rendelettel (4) kivetett végleges dömpingellenes vám hatálya alá is tartozik.
                  
               1.2.   Felülvizsgálati kérelem
         
         
                     (3)
                  
                  
                     A Bizottsághoz 2018. július 24-én az (EU) 2016/1037 rendelet (a továbbiakban: alaprendelet) 19. cikke alapján kérelem érkezett az Electrosteel Castings Limited (a továbbiakban: ECL) elnevezésű exportáló gyártótól a hatályban lévő kiegyenlítő vám részleges időközi felülvizsgálata érdekében.
                  
               
                     (4)
                  
                  
                     Az eredeti vizsgálat keretében a Bizottság 9,0 %-os vámtételű kiegyenlítő vámot állapított meg az ECL számára.
                  
               1.3.   A részleges időközi felülvizsgálat megindítása
         
         
                     (5)
                  
                  
                     A Bizottság az alaprendelet 19. cikke alapján úgy határozott, hogy részleges időközi felülvizsgálatot indít, amely az ECL és az azzal kapcsolatban álló, Indiában működő vállalatok számára nyújtott támogatások vizsgálatára korlátozódik. A Bizottság az eljárás megindításáról 2018. december 4-én értesítést (5) (a továbbiakban: az eljárás megindításáról szóló értesítés) tett közzé az Európai Unió Hivatalos Lapjában.
                  
               
                     (6)
                  
                  
                     A felülvizsgálati időszak 2017. április 1-jétől 2018. március 31-ig tartott.
                  
               1.4.   Érdekelt felek
         
         
                     (7)
                  
                  
                     Az eljárás megindításáról szóló értesítésben a Bizottság felkérte az érdekelt feleket álláspontjuk ismertetésére. A Bizottság emellett a felülvizsgálatról külön tájékoztatta az érintett ország hatóságait, és felkérte őket az abban való részvételre.
                  
               
                     (8)
                  
                  
                     Az érdekelt felek lehetőséget kaptak álláspontjuk írásbeli ismertetésére, valamint arra, hogy kérjék a Bizottság és/vagy a kereskedelmi ügyekben eljáró meghallgató tisztviselő előtti meghallgatásukat.
                  
               
                     (9)
                  
                  
                     A Bizottság két ízben, 2019. április 26-án és 2019. november 8-án hallgatta meg az ECL képviselőit. Emellett a Bizottság két közös meghallgatást is szervezett a Hydro-Mat (Belgium) és a Vodoskok (Horvátország), illetőleg a Rekalde (Spanyolország), az Aquatubo (Spanyolország), a Duna Armatura (Románia), a G.M. Tecnorappresentanze (Olaszország), a Termocentro (Olaszország) és a WAPPTech Environmental Technology (Magyarország) kérésére.
                  
               2.   A KÉRELEM VISSZAVONÁSA
         
         
                     (10)
                  
                  
                     Az ECL 2019. szeptember 27-én elektronikus levél útján arról tájékoztatta a Bizottságot, hogy időközi felülvizsgálat iránti kérelmét vissza kívánja vonni.
                  
               
                     (11)
                  
                  
                     Az alaprendelet 14. cikkének (1) bekezdése szerint a kérelem visszavonása esetén az eljárás megszüntethető, ha a megszüntetés nem sérti az Unió érdekét.
                  
               
                     (12)
                  
                  
                     A vizsgálat nem tárt fel olyan körülményt, amely arra utal, hogy az eljárás megszüntetése nem áll az Unió érdekében.
                  
               3.   KÖVETKEZTETÉS
         
         
                     (13)
                  
                  
                     A Bizottság úgy ítélte meg, hogy a részleges időközi felülvizsgálatra irányuló eljárást anélkül indokolt megszüntetnie, hogy a jelentős tartós változás vagy az ECL-lel kapcsolatos támogatási gyakorlat tekintetében hivatalos megállapítást tenne.
                  
               
                     (14)
                  
                  
                     A Bizottság megállapította, hogy a támogatásnak az ECL tekintetében való vizsgálatára korlátozódó részleges időközi felülvizsgálatot a hatályban levő intézkedések módosítása nélkül meg kell szüntetni.
                  
               4.   AZ ÉRDEKELT FELEK TÁJÉKOZTATÁSA
         
         
                     (15)
                  
                  
                     Valamennyi érdekelt fél tájékoztatást kapott a fenti következtetésekhez vezető alapvető tényekről és szempontokról, és az érdekelt felek lehetőséget kaptak arra is, hogy a tájékoztatással kapcsolatban észrevételeket tegyenek. A kapott beadvány nem indokolta a következtetés módosítását.
                  
               
                     (16)
                  
                  
                     Ez a határozat összhangban van az alaprendelet 25. cikkének (1) bekezdésével létrehozott bizottság véleményével,
                  
               ELFOGADTA EZT A HATÁROZATOT:
         
            1. cikk
            A Bizottság megszünteti az Indiából származó, jelenleg az ex 7303 00 10 és ex 7303 00 90 KN-kódok (TARIC-kódok: 7303001010 és 7303009010) alá tartozó, következőképpen meghatározott termékre alkalmazandó kiegyenlítő vám részleges időközi felülvizsgálatát: alakítható öntöttvasból (más néven gömbgrafitos öntöttvasból) készült csövek, az alakítható öntöttvasból készült, belső és külső bevonat nélküli csövek („szigetelés nélküli csövek”) kivételével.
         
         
            2. cikk
            Ez a határozat az Európai Unió Hivatalos Lapjában való kihirdetését követő napon lép hatályba.
         
         
            Kelt Brüsszelben, 2020. február 28-án.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 176., 2016.6.30., 55. o.
         
         
            (2)  A Bizottság (EU) 2016/387 végrehajtási rendelete (2016. március 17.) az Indiából behozott alakítható öntöttvasból (más néven gömbgrafitos öntöttvasból) készült csövekre vonatkozó végleges kiegyenlítő vám kivetéséről (HL L 73., 2016.3.18., 1. o.).
         
            (3)  A Bizottság (EU) 2016/1369 végrehajtási rendelete (2016. augusztus 11.) az Indiából behozott alakítható öntöttvasból (más néven gömbgrafitos öntöttvasból) készült csövekre vonatkozó végleges dömpingellenes vám kivetéséről szóló (EU) 2016/388 végrehajtási rendelet módosításáról (HL L 217., 2016.8.12., 4. o.).
         
            (4)  A Bizottság (EU) 2016/388 végrehajtási rendelete (2016. március 17.) az Indiából behozott alakítható öntöttvasból (más néven gömbgrafitos öntöttvasból) készült csövekre vonatkozó végleges dömpingellenes vám kivetéséről (HL L 73., 2016.3.18., 53. o.).
         
            (5)  Értesítés az Indiából származó, alakítható öntöttvasból (más néven gömbgrafitos öntöttvasból) készült csövek behozatalára alkalmazandó kiegyenlítő intézkedések részleges időközi felülvizsgálatának megindításáról (HL C 437., 2018.12.4., 32. o.).